O PLENO VOTARÁ A LIQUIDACIÓN DO CONTRATO DE VIAQUA QUE EVIDENCIA UNHA DÉBEDA DE DOUS MILLÓNS DE EUROS A FAVOR DO CONCELLO
A corporación teense reúnese este xoves 24 de setembro en sesión ordinaria. O debate terá lugar, como xa é habitual, en horario de tarde, ás 20:00 horas, para facilitar a asistencia das persoas interesadas e celebrarase no salón de sesións da Casa Consistorial, na Ramallosa. A sesión tamén se retransmitirá por streaming a través da web municipal, premendo no banner En directo, na marxe dereita da portada.
Un dos asuntos que se votará será a modificación da ordenanza fiscal reguladora do imposto sobre bens inmobles (IBI). Neste caso modifícase formalmente a ordenanza aínda que este cambio non se notará nos recibos da cidadanía. O diferencial que se aplicaba en Teo, o 0,44, xa foi modificado de facto polas medidas impostas dende o goberno popular en Madrid, polo que o que pagan os cidadáns será o mesmo que veñen pagando nestes últimos anos. A maiores o pleno do Concello de Teo no 2012, coa abstención do BNG, aprobou un plan de saneamento que recolle a obrigatoriedade desta modificación da ordenanza. Segundo explica o alcalde, Rafael Sisto, responsable ademais da área económica, “diante da cerimonia da confusión na que están estes días os partidos da oposición convén clarificar que o recibo do IBI non vai subir”. “O tempo dará e quitará razóns neste debate interesado e os veciños e veciñas cando lles chegue o recibo verán quen minte e manipula e quen di a verdade” destaca o rexedor. En relación con esto dende o equipo de goberno tamén se introducen bonificacións no recibo do IBI ás vivendas de protección, ás familias numerosas, ás cooperativas agrarias e de explotación comunitaria da terra ou aos inmobles que teñan instalacións de aforro e eficiencia enerxética ou aqueles nos que se desenrolen actividades económicas declaradas de especial interese ou utilidade municipal como o fomento de emprego.
Outro dos puntos centrais será a liquidación do contrato de Viaqua. Trátase da culminación do proceso polo que a xestión da auga pasa a ser pública. Coa votación de mañá darase por pechado o ciclo da privatización da auga en Teo e esto concrétase en dous elementos principais. Por un lado establécese que o servizo xestionado dende o Concello comezará o 1 de outubro de 2015 cando a empresa Viaqua debe facer o traspaso de material e infraestruturas e por outro lado establécese a débeda que ten a empresa co Concello. Segundo os informes xurídicos e económicos Viaqua ten unha débeda co Concello de 2.070.220 euros que dende o consistorio se reclamarán.
Na sesión tamén se abordará a modificación das bases para a concesión de axudas do Transporte Metropolitano de Galicia Social nas que se engade un novo perfil de viaxeiro bonificado. A intención é que aos estudantes menores de 18 anos censados en Teo matriculados nun centro de ensino da Área de Transporte Metropolitano de Santiago teñan unha subvención no billete do 50% cun límite de 40 viaxes.
Dar conta das resolucións da alcaldía (da 562/15 á 735/15)
Dar conta do cumprimento do artigo 104 BIS da lei 7/1985, do 2 de abril, en relación ao persoal eventual.
Comparecencia do alcalde en relación con subvención da consellería de Medio Rural.
Ditame da proposta da alcaldía da liquidación do contrato de Viaqua.
Ditame da proposta da alcaldía de resolución da medida cautelar solicitada polos traballadores de Viaqua.
Ditame da proposta da alcaldía de modificación da ordenanza fiscal reguladora do imposto sobre bens inmobles.
Ditame da proposta da alcaldía de modificación da ordenanza reguladora do prezo público por servizo de escolas infantís municipais.
Ditame da proposta da alcaldía de aprobación inicial do regulamento de organización e funcionamento das escolas infantís municipais.
Ditame da proposta da alcaldía de inicio do expediente de revisión de oficio do acto presunto de recoñecemento de compatibilidade.
Ditame da proposta da alcaldía de desestimación das alegacións formuladas e aprobación definitiva do regulamento de funcionamento do servizo de taxi no Concello de Teo.
Ditame da proposta da alcaldía de modificación das bases para a concesión de axudas do transporte metropolitano de Galicia (TGMS) do Concello de Teo.
Ditame da moción do grupo de goberno sobre acollemento de persoas refuxiadas.
Ditame da moción do grupo municipal Son de Teo Anova sobre apoio ao sector leiteiro.
Ditame da moción do grupo municipal do PP sobre a comparecencia do alcalde relativa ás axudas para a prevención de incendios.
Ditame da moción do grupo municipal mixto para demandar que Correos adopte as medidas necesarias para ofrecer unha atención e un servizo de calidade aos veciños/as de Teo.
Ditame da moción do grupo municipal do PP en apoio á veciñanza de Bustelo.